《种德堂诗》
元代·黄玠

树木犹为人所爱，况尔宗盟磐石大。条梢之末苟勿残，可使亭亭似车盖。

枝叶能承雨露恩，乃今流被及本根。一门青紫什七八，虽贵弗陵尊行尊。

保家要在全和气，和气致祥乖气异。云仍百体同一身，恒使匀通有生意。

富贵浮生何敢期，长长幼幼咸在斯。肯道吾儿幼衰替，煦妪愿如今日为。

昔之祖者今之祢，推尔所爱达尔始。如木有根种厥德，尧舜之道孝弟而已矣。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。